钦定古今图书集成/理学汇编/学行典/第214卷 > 胡士文
## 钦定古今图书集成/理学汇编/学行典/第214卷 > 胡士文

按《宁阳县志》：“胡士文，农家子，世籍宁阳西茂里人。父
名铎，娶于路，生子三，士维、士文、士脉。亦既有室析居
父，命也。各守其业，父子兄弟时聚一堂，融融泄泄，耰
锄从无德色。母路忽病，兄弟昼夜侍，终不起。谋将归
窆，而士维实贫。文谓脉曰：‘吾兄未必不以贫故，不得
自致为憾，我两人复等较之，无乃伤兄之心，即伤母’”
心，诒嗤何限。既襄葬，士文具饮食谢客。士维之子启
来，启来素悍，士脉偶即坐闲，计札纸钱，亦微末耳。启
以语激之，士脉谓：“叔侄本有定分，若何激也？”启犹辨
之强，士脉因持杖示惩。时已夜分，启走避，士脉追之
急，其嫂徐即启。母闻喧往解之。不意启出，嫂适入。昏
夜莫辨，杖落而嫂仆矣。翼日，启诉之官，士脉不得已，
亦具陈始末，愿抵罪。而士文趋赴公庭泣曰：“祸起有
原，嫂殴士文家而使弟抵罪，岂其有不得于弟者乎？
则甘心者乎？且俾九十岁老父，年衰泪眼痛，少子罹
刑宪，是忍其弟，并忍其父。灭义贪生，人其谓我何？”应
罪士文。士脉曰：“杖不自我操乎？击不自我手乎？我无
生法，兄无死法。法或倒置勿论。生也䩄面于人世，亦
将何以谢嫂于地下乎？”兄弟争就狱，因谓士维、“徐若
妻也，启若子也，子为母，夫独不为妻乎？然则殴尔妻
者，果应谁罪？”士维亦泣。“妻虽结发，弟则同胞，士脉罪
固当，独是小人有父年已逾耄，父之爱幼子，士文自
认，诚不忍割父爱也。”言讫，三人泣咽，几不能语，即公
庭跪“拜，文与脉惟善视其父是嘱。”嗟乎！物犹畏死，独
不爱生，使非一段孝友之性，本于真纯，亦孰肯不惜
身命，不顾妻子，而甘刀锯如饴也？求仁得仁，惟各行
其心之所安。士文兄弟以为不如是，独觉心有大不
忍者，故生死所不计，乃卒以误伤遇赦而并释焉。古
有兄弟争死，其母愿以己子代前子，至今“青史有馀
芬。”愚夫愚妇，一念精诚，声施千古，即义姑非宁山一
妇人哉？抱侄弃子，实全鲁国，舍生取义，秉彝是好，人
心固自未死也。乃有读圣贤书，身列士林，而争家私，
念妻子诟谇背憎，隙起阋墙，至老死不相往来，亦独
何哉？视士文兄弟不知愧，当汗下几斗。惜哉！士文一
农夫耳，若遇其时，当效力疆场，推以“致身”之义，虽历
古忠臣，宁堪多让？公事馀暇，爰次其事，备《观风》者采
焉。